《九日次前韵答赋德久》
宋代·韩淲

客里素秋节，谁复同襟期。黄花虽满眼，何意采摘之。

古今旷达人，把此颜为怡。谓可制颓龄，属兴深于兹。

渊明南山下，放浪东篱枝。白衣纵莫至，自惜草木姿。

斯辰天阴阴，云深翳晴曦。更想杜陵老，抱病登台时。

我欲事啸歌，舒忧以娱悲。悠悠时序心，摇毫漫致词。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。